Ozodlik uyi: O'zbekiston o'zgara boshladi, lekin erkin emas
Vashingtonda asoslangan "Freedom House" - "Ozodlik uyi" tashkilotining sarhisobicha, Markaziy Osiyo hamon diktatorlar qo'lida.
Shavkat Mirziyoyev O'zbekistonda 2016-yilda hokimiyatga kelgach, islohotlar boshladi, deyiladi . Azaliy va tub muammolar, xususan, majburiy menhat, huquqbuzarlik va adolatsizlik, qiynoqlar, ishsizlik, yulg'ichlik va jamiyatda tom ma'noda erkinlik yo'lida to'siqlar talay ekani tan olina boshladi. Davlat rahbari buni ochiq qayd etib, mamlakat endi yangi yo'lga o'tishini, xalqaro hamjamiyat bilan yaqindan ishlab, bu muammolarga yechim izlashga ahd qilganini aytmoqda. O'zbekiston fuqarolari uchun xorijga chiqish uchun alohida ruxsatnoma olish talabi bekor qilinishi kutilmoqda. Respublikada konvertatsiya ochildi, valyuta bozori erkinlasha boshladi. Mamlakatda fuqarolik jamiyati uchun yo'l ochilayotgandek. Uzoq yillar oldin haydalgan "Human Rights Watch" inson huquqlari tashkilotining mamlakatdagi faoliyatini qayta tiklash bo'yicha hukumat bilan muloqot boshlandi. Lekin O'zbekiston erkinlik darajasi jihatidan hamon "eng yomon" muhitlardan biri. Huquqqa hurmat va qonun ustuvorligi bo'yicha olib borilgan izlanishlarga asoslanib, respublika hali bu borada katta qadamlar tashlashi zarurligi ta'kidlanadi. Hisobotda Markaziy Osiyodan faqat Qirg'iziston qisman erkin jamiyat sifatida bahonaladi. Rossiya va Xitoy nafaqat o'zi, balki atrofidagi mamlakatlarda ham barqarorlik va erkinlikka tahdid solayotgan tuzumlar deb ko'riladi. "Ozodlik uyi" tahlilicha, Qo'shma Shtatlar demokratik jihatdan chekinmoqda. Erkinlik targ'ibotchisi rolidan tushib, global nufuzini boy bermoqda. Prezident Donald Tramp davrida Amerika demokratiyadan uzoqlashmoqda, mamlakatning o'zida ham, xorijda ham, deyiladi hisobotda.